Festival stand up komedije StandUpLent 2022

Sobota, 25. 6. 2022

**SPLICKA SCENA**

NASTOPAJOČI:

Josip Škiljo, Ivica Lazaneo, Tomislav Primorac, Ante Travizi

»Nima Splita do Splita…,« sem si prepevala cel dan. Ta pesem mi nikakor ni hotela iz glave. Kako so se te dalmatinske zajedle v naša ušesa, ne moreš verjeti. Že zjutraj sem se odločila dvoje; da bom štiri Dalmatince še pred polnočjo naučila vsaj dve štajerski, ki se bosta njim potem vrteli v glavi v loopu, in da si bom 'zrihtala' zastonj dopust v Splitu. V Tanjinih videoselfijih nujno poglejte, kako mi je uspelo prvo, drugo sem po nastopih četverice opustila, ker so se mi zasmilili otroci.

Fantje, moji Dalmatinci jih bom imenovala, so me v zaodrju sprejeli s šarmom, ki mi je tako znan iz časov, ko mi je Dalmacija vsako poletje bila drugi dom. Hrvaška obala je že pred časom postala zame predraga in niti nočem računati, kako dolgo je že tega, kar sem s svojim gumenjakom Verdijem kruzala po čudovitem morju, se potapljala in živela življenje na polno. To je zato, ker bi med računico ugotovila, kako stara sem že, zato pustimo to in pojdimo kar naprej. Zavrtela sem jim *Moj Maribor* in *V toti presneti štajerski kleti*. Pozabila sem vprašati, ali pubeci pojejo v kakšni klapi, a moram reči, da sem bila impresionirana, kako hitro so si pesmi zapomnili. Sicer le refrene, a naj bo.

Moj predvčerajšnji odrski debi je zrajcal Reneja in dogovorila sva se, da bo od sedaj vsak večer eden od naju v uvodu nakuril publiko. Ker sem predvčerajšnjim bila to jaz, sem damsko prepustila ta večer naši novi zaodrski dami Reneju. Opravil je vrhunsko in na oder povabil prvega Dalmatinca Josipa Škiljo.

Simpatičen pubec je predstavil svojo »splicko« ekipo, nato še svojo družino. Nekaj je bluzil o tem, da je nestrpen in neprijeten oče svojima deklicama, a roko na srce, mu nihče ni verjel. Tako začetek še ni bil najbolje sprejet. Ko pa je začel o turistih iz celega sveta in modro izpustil Slovence, se je publika razživela. Iskreno, tudi mene je vedno zanimalo, kaj si ljudje, ki nam oddajo apartmaje, resnično mislijo o nas. Bilo je tako osvežujoče, da sem si navkljub visokim temperaturam morala nadeti jopico. Tudi on je, tako kot jaz, včasih delal na radiu. V intervjuju po nastopu mi je zaupal, da ko ga je zagrabila stand up mrzlica, noben drug poklic več ni prišel v poštev. Nazaj na Škiljev nastop. Njegov material je bil nam svež. Tukaj smo videli, da niti slučajno ni neprijeten oče, ker toliko for o Barbikah, Kenih, Kevinih in Marcih nisem slišala še od nobenega komika. Pa je tako, da ko komiki enkrat dobijo otroke, razpravljajo večinoma o njih. Fore je nizal linearno in če bi res morala dlakocepiti bi rekla, da bi jih lahko malo bolje povezoval. Si pa je privoščil tudi kar nekaj črnega humorja, kar je z moje strani pohvalno, občinstvu pa je po drugi strani bilo malo nerodno. Kar pogumno publika, črne so najbolj mastne in ni si treba med krohotom z roko pokrivati ust. Človek je doživel vojno in to je del njega. Posebej bi pohvalila besedoigro in cel vic, ki ga je naredil iz toplesa. Če imate priložnost ogledati si njegov nastop, vam obljubim, da vas bo ta vrgel s stola. Meni prizor kadečih se in rdečih ženskih prsi ne bo še dolgo šel izpred oči.

Kot sem omenila prej, si ne morem privoščiti dopusta na hrvaški obali. S sedanjimi cenami goriva ne pridem niti do hrvaške Istre, kaj šele do Dalmacije. Če jaz finančno ne zmorem niti 10 dni, si ne znam predstavljati, kako je njim, ki živijo tam celo leto.

Ivico Lazaneo, ki je sicer odraščal na Braču, kjer je treba še plačati trajekt, tako razumem, ko pripoveduje o tem, kako zelo škrt narod živi tam. Zato na Brač ne grem. Tudi, če bi si lahko to privoščila, ne bi želela kakšnemu malemu Ivici prevzeti njegove sobe, medtem ko bi se on moral celo poletje stiskati z babico. Ivica je na odru raztural in vsi smo se vživeli v njegove zgodbe tako zelo, da smo bili tam, na Braču v hiši polni slik verskih bajeslovnih bitij. Zgodbe o pomanjkanju zasebnosti v malih krajih so aktualne tudi pri nas. Slovenija je polna malih krajev, tudi jaz sem otroštvo preživela v malem kraju in morebiti prav zato svojo zasebnost branim celo sama pred sabo. Nisem bila edina, ki sem potovala po slikovitih doživljajih Ivice, saj se je občinstvo metalo po tleh, če lahko malo pretiravam. Drži pa, da tisti izmed nas, ki si bodo lahko privoščili počitnice v Dalmaciji, bodo zagotovo izklopili klimo v sobi, medtem ko bodo na plaži. Ivica je nato padel v primerjavo spolnega akta in igranja računalniških igric. Vlekel je zanimive vzporednice. Ko so v igro prišli še prdci kot ultimativni dokaz globoke ljubezni, smo se režali kot otroci. V intervjuju mi je povedal, da ga je v stand up potegnila delavnica, ki so jo organizirali v Splitu. Ni se je udeležil, je pa prišel na končno produkcijo, se vrinil in jo otvoril. Nato je odšel domov in staršem povedal, da bo pustil fakulteto in postal komik. Najbrž sta starša bila navdušena. Moja bi me od navdušenosti najbrž naklestila. A glej, fant sedaj že nekaj let od tega živi, čeprav mu Škiljo še vedno dosledno plačuje pijačo. V Slovenijo ni prinesel niti evra in s tem se hvali.

Opazila sem, da vsi štirje veliko pripovedujejo o škrtosti in o svojih babicah. Tu se lahko identificiram z njimi. Tudi jaz vedno pojem najprej včerajšnji kruh in moja babica Neda bo vedno v mojih mislih, njene modrosti pa so vtetovirane v vsako mojo celico. Te misli so me prevevale ob nastopu Tomislava, Hercegovca. Je sploh kdo od četverice iz Splita?

Korona je prav tako pustila močan pečat na nas in njih. Glede forme njegovega nastopa pa tako; to, kar sem pogrešala pri Škilji, je Primorac dostavil. Lepo je povezoval poante iz enega segmenta z drugimi. Občinstvo je to nagradilo s številnimi aplavzi. Mojo pozornost je pritegnil starejši par v prvi vrsti. Ta dva danes gotovo še kako čutita trebušne mišice. Gospa je nenehno sezuvala in obuvala čevlje, kot da njeni krohoti in aplavzi ne bi dovolj pokazali, kako zelo se zabava. Gospod pa, čeprav je pri svojih letih imel občutno več las kot Tomislav, je ob njegovi pripovedi o izpadanju las skoraj padel na tla z glavo naprej. Tomislav je tako dobil huronski aplavz. In namesto, da bi zgolj napovedal Anteja, si je raje privoščil par krepkih šal na njegov račun.

Ante je nekoč delal za podjetje iz Grosupljega. V tem času trdi, se je naučil nekaj slovenskega jezika. Tako trdi, a nato pihne mimo, ko nam pove, da mi pozdravimo z 'dobar dan'. Ante, mi pozdravimo z 'dober dan'. Je pa to vseeno boljše kot 'dobri den', kar je prvotno mislil. Da nas bo Hrvat zamenjal za Slovake, si pa res ne bi mislila. Je pa Ante bil edini dovolj pogumen, da je krenil v interakcijo s publiko. To jim je bilo všeč in pridno so sodelovali. Sama nisem mogla sodelovati, ker se nisem cepila z nobenim cepivom. Ali upam to sploh napisati? Sej sem se mislila res, pa sem dobila korono in potem sem imela svoja protitelesa in ni bilo treba. Drugače bi se, obljubim s figo v žepu.

Nazaj na oder. Strinjam se, da so današnji mladi čudni in jaz vem, ker delam z njimi. Je pa res, da daleč nazaj, ko sem bila sama mlada, so nam govorili isto. Všeč so mi Antejeve fore o hišnih ljubljenčkih, zato se mi prikupi. Nima otrok, jaz tudi ne. Mi, ki smo tako osebni z našimi hišnimi ljubljenčki, ne opazimo, da bi nam kaj manjkalo. Pa mladi so dandanes res čudni.

Splicka scena je bila res nora scena. Vsak stol, ki je ostal prazen, je predstavljal nekoga, ki je včeraj sprejel napačno odločitev. Na srečo je bilo teh malo.

Mi smo po nastopu imeli svojo sceno v zaodrju. Razbijali smo čaše, peli štajerske in se dogovorili, da večer podaljšamo še v Minoritih. A poznate vi mene. Jaz sem dama. Ker sem že preračunala, da nimam za bencin do Splita, sem ugotovila, da iz fantov me morem iztisniti ničesar več. Tako sem se nekje po poti, ko je razprava bila divja in krohot vsesplošen, slučajno izgubila ter zavila čez most na svoj breg Drave.

Tanja Volf